Pa vermoor glo kinders uit ‘woede’ vir vrouPhasha se aansoek om borgtog is die afgelope week weer van die hand gewys. (Foto: SA Polisie) ŉ Pa van Limpopo wat glo sy vier kinders vermoor het, het dit glo uit woede vir hulle ma gedoen. Senyatsi Lucas Phasha (50) word daarvan beskuldig dat hy in Februarie vanjaar Katlego (9), Joyce (7) en Tshepo (5) met ŉ byl doodgekap en Adel (3) met ŉ groot klip doodgeslaan het. Phasha het verlede week weer in die Praktiseer-landdroshof verskyn waar sy aansoek om borgtog van die hand gewys is, het Mashudu Malabi-Dzangi, woordvoerder van die Nasionale Vervolgingsgesag (NVG) in Limpopo, gesê. Die saak is na die hooggeregshof in Polokwane oorgeplaas waar dit volgende maand aangehoor sal word. Phasha, van Ga-Pasha naby Burgersfort, het na bewering die vier kinders vermoor nadat hy hulle ma daarvan beskuldig het dat sy hom verneuk. Hy het voor die moorde ŉ rits inskrywings op sosiale media gemaak waarin hy sy vrou ook beskuldig dat sy hom weens haar [beweerde] ontrouheid met MIV besmet het. Hy het gedreig dat sy die kinders nooit weer sal sien nie. Die toneel waar drie van die kinders se liggame gevind is. (Foto: SA Polisie) “Ek is woedend vir haar, haar vriende en haar minnaars,” het Phasha geskryf. Hy het ook ŉ foto van sy vrou geplaas met die inskrywing: “MIV-positief, swanger, slaap saam met ander mans”. Phasha het in Februarie vanjaar glo die voertuig wat die kinders van die skool af vervoer het, voorgekeer. Die bestuurder van die voertuig ken hom en het toegelaat dat hy die kinders saam met hom neem, het die polisie destyds gesê. Phasha het die volgende dag glo aan ŉ buurman gesê dat die kinders vermoor is en het aangedui waar hulle liggame gevind sou word. Drie van die kinders se liggame is kort daarna in ŉ veld by mekaar gevind terwyl klein Adel se lykie sowat 3 km daarvandaan gevind is.